b'\n_START_ARTICLE_\nCinamonas\n_START_PARAGRAPH_\nCinamonas\xc2\xa0\xe2\x80\x93 prieskonis, gaunamas i\xc5\xa1 kai kuri\xc5\xb3 cinamono (Cinnamomum) genties med\xc5\xbei\xc5\xb3 \xc5\xbeiev\xc4\x97s. Naudojamas daugiausia saldiems patiekalams pagardinti. Cinamono t\xc4\x97vyn\xc4\x97 yra Piet\xc5\xb3 ir Pietry\xc4\x8di\xc5\xb3 Azija, ta\xc4\x8diau iki pat XVI a. \xc5\xa1io prieskonio kilm\xc4\x97 europie\xc4\x8diams buvo ne\xc5\xbeinoma._NEWLINE_Pagrindin\xc4\x97s r\xc5\xab\xc5\xa1ys, i\xc5\xa1 kuri\xc5\xb3 gaunamas cinamonas yra ceiloninis cinamonas (\xc5\xa0ri Lanka ir Indija), Burmano cinamonas (Indonezija), Saigono cinamonas (Vietnamas), kininis cinamonas (Kinija). Prieskonio gavybai naudojama tik retesn\xc4\x97 ir plonesn\xc4\x97 vidin\xc4\x97 \xc5\xbeiev\xc4\x97. Kininio cinamono \xc5\xbeiev\xc4\x97je yra \xc5\xa1iek tiek nuodingos med\xc5\xbeiagos kumarino, o kitose r\xc5\xab\xc5\xa1yse jo kiekis labai ne\xc5\xbeymus. Nulupta ir sud\xc5\xbeiovinta cinamono \xc5\xbeiev\xc4\x97 v\xc4\x97liau sumalama \xc4\xaf miltelius, kurie ir naudojami kaip prieskonis._NEWLINE_B\xc5\xabding\xc4\x85 cinamono kvap\xc4\x85 suteikia eteriniai aliejai, sudarantys 0,5\xe2\x80\x931\xc2\xa0% \xc5\xbeiev\xc4\x97s sandaros. \xc5\xa0iame aliejuje yra cinamoninio aldehido, etilo cinamato, eugenolio, beta kariofileno ir kt. Paties cinamono skonis yra kartokas._NEWLINE_Cinamonas daugiausia naudojamas konditerijos pramon\xc4\x97je, gardinant \xc4\xafvairius kepinius (ypa\xc4\x8d bandeles), \xc5\xa1okolad\xc4\x85, desertus. \xc5\xa0io prieskonio taip pat gali b\xc5\xabti dedama \xc4\xaf arbat\xc4\x85, kakav\xc4\x85, liker\xc4\xaf, juo apibarstomi vaisiai (ypa\xc4\x8d obuoliai). Gaminami cukraus-cinamono mi\xc5\xa1iniai, kuriais produktas kartu ir pasaldinamas, ir pagardinamas. Cinamono lap\xc5\xb3 aliejus vietomis naudojamas uod\xc5\xb3 atbaidymui._NEWLINE_Pavadinimas \xe2\x80\x9ecinamonas\xe2\x80\x9c kilo i\xc5\xa1 hebraj\xc5\xb3 ir finikie\xc4\x8di\xc5\xb3 kalb\xc5\xb3, o Europoje paplito pagal graik\xc5\xb3 \xc5\xbeod\xc4\xaf kinn\xc3\xa1m\xc5\x8dmon. Malaj\xc5\xb3 salyne prieskonis vadinamas kayu manis (\xe2\x80\x9esaldus medis\xe2\x80\x9c), \xc5\xa0ri Lankoje\xc2\xa0\xe2\x80\x93 kurundu (\xe0\xb6\x9a\xe0\xb7\x94\xe0\xb6\xbb\xe0\xb7\x94\xe0\xb6\xb3\xe0\xb7\x94), piet\xc5\xb3 Indijoje\xc2\xa0\xe2\x80\x93 karuvapatta. Persai prieskon\xc4\xaf vadina dar-\xc4\x8din (\xd8\xaf\xd8\xa7\xd8\xb1\xda\x86\xdb\x8c\xd9\x86, \xe2\x80\x9ekin\xc5\xb3 medis\xe2\x80\x9c), o dalyje Europos kalb\xc5\xb3 vartojamas pavadinimas, kil\xc4\x99s i\xc5\xa1 lotyni\xc5\xa1ko \xc5\xbeod\xc5\xbeio cannella (\xe2\x80\x9elazdel\xc4\x97\xe2\x80\x9c)._NEWLINE_Cinamonas naudojamas nuo senov\xc4\x97s laik\xc5\xb3, II t\xc5\xabkstantmetyje pr. m. e. jis jau buvo naudojamas Senov\xc4\x97s Egipte, ne kart\xc4\x85 minimas Biblijoje. Senov\xc4\x97s graikai ir rom\xc4\x97nai cinamon\xc4\x85 naudojo laidotuvi\xc5\xb3 lau\xc5\xbeams, religin\xc4\x97ms ceremonijoms (kaip smilkalus). Svarbiausiu cinamono prekybiniu centru buvo Aleksandrija, ta\xc4\x8diau europie\xc4\x8diai ne\xc5\xbeinojo, kad \xc5\xa1i brangi prek\xc4\x97 atkeliaudavo i\xc5\xa1 Malabaro kranto. Viduram\xc5\xbeiais prikurta visoki\xc5\xb3 mit\xc5\xb3 apie cinamono kilm\xc4\x99\xc2\xa0\xe2\x80\x93 \xc5\xbdanas de \xc5\xbduanvilis ra\xc5\xa1\xc4\x97, kad cinamonas \xc5\xbevejojamas ties Nilo i\xc5\xa1takomis, dar pasakota legenda, kad Arabijoje mil\xc5\xbeini\xc5\xa1ki cinamono pauk\xc5\xa1\xc4\x8diai i\xc5\xa1 ne\xc5\xbeinom\xc5\xb3 kra\xc5\xa1t\xc5\xb3 surinkdav\xc4\x99 cinamon\xc4\x85 ir i\xc5\xa1 jo kraudav\xc4\x99 lizdus. Cinamon\xc4\x85 i\xc5\xa1 Azijos \xc5\xa1ali\xc5\xb3 gabendavo arabai ir parduodavo venecijie\xc4\x8diams, ta\xc4\x8diau i\xc5\xa1kilus Osman\xc5\xb3 imperijai \xc5\xa1i prekyba sutriko, ir europie\xc4\x8diai prad\xc4\x97jo ie\xc5\xa1koti b\xc5\xabd\xc5\xb3 patiems atrasti cinamono. XVI a. portugalai pasiek\xc4\x97 Indij\xc4\x85 ir \xc5\xa0ri Lank\xc4\x85 ir \xc4\x97m\xc4\x97 kontroliuoti cinamono prekyb\xc4\x85. Tiesa, XVI a. konkistadorai Piet\xc5\xb3 Amerikoje taip pat ie\xc5\xa1kojo Cinamono sl\xc4\x97nio, ta\xc4\x8diau i\xc5\xa1 ties\xc5\xb3 \xc5\xa1ie augalai ten neaugo. XVII a. pasaulin\xc4\x99 prekyb\xc4\x85 cinamonu per\xc4\x97m\xc4\x97 olandai, o po am\xc5\xbeiaus\xc2\xa0\xe2\x80\x93 britai._NEWLINE_Dabar svarbiausi pasaulyje cinamono tiek\xc4\x97jai yra \xc5\xa0ri Lanka, Indija (ypa\xc4\x8d Kerala), Banglade\xc5\xa1as, Kinija, Indonezija, Vietnamas, Zanzibaras, Madagaskaras, Brazilija.'